പ്രത്യേക സേവനങ്ങളും ഫീച്ചറുകളും
വിദേശത്തുനിന്നോ സ്വദേശത്തുനിന്നോ, അടിസ്ഥാനരഹിതവും യുക്തിഭദ്രമല്ലാത്തതുമായ അഭിപ്രായങ്ങൾ എത്രമാത്രം ഉയർന്നാലും ഇന്ത്യയുടെ ജനാധിപത്യ സ്വഭാവം എല്ലായ്പ്പോഴും ഒരു യാഥാർത്ഥ്യമായി നിലനിൽക്കും: ശ്രീ അനുരാഗ് സിംഗ് ഠാക്കൂർ.
സുതാര്യതയുടെ മുഖമൂടിയണിഞ്ഞെത്തുന്ന ഡിജിറ്റൽ പ്ലാറ്റ്ഫോമുകൾക്ക് പിന്നിൽ ഒളിച്ചിരിക്കുന്ന 'ഡിജിറ്റൽ സാമ്രാജ്യത്വത്തിന്റെ' വർദ്ധിച്ചുവരുന്ന അപകടത്തിനെതിരെ ശ്രീ അനുരാഗ് സിംഗ് ഠാക്കൂർ മുന്നറിയിപ്പ് നൽകി.
കൊച്ചിയിൽ നടന്ന മാതൃഭൂമി ദിനപത്രത്തിന്റെ ശതാബ്ദി ആഘോഷങ്ങളുടെ സമാപന ചടങ്ങിൽ കേന്ദ്ര വാർത്താവിതരണ പ്രക്ഷേപണ, യുവജനകാര്യ, കായിക മന്ത്രി ശ്രീ അനുരാഗ് സിംഗ് ഠാക്കൂർ പങ്കെടുത്തു.ഇന്ത്യയെ ഒരു ‘വിശ്വഗുരു’ ആക്കിത്തീർക്കാൻ മാധ്യമങ്ങൾ നിരന്തരം പ്രവർത്തിക്കുകയാണെന്ന് അദ്ദേഹം പറഞ്ഞു.
100 വർഷത്തെ രാഷ്ട്രസേവനം പൂർത്തിയാക്കിയ മാതൃഭൂമി പോലുള്ള മാധ്യമസ്ഥാപനങ്ങൾ, ഇന്ത്യൻ ജനാധിപത്യത്തിന്റെ നാലാം സ്തംഭം ശക്തവും ഊർജ്ജസ്വലവുമാണെന്ന വസ്തുത വീണ്ടും അരക്കിട്ടുറപ്പിക്കുന്നു.
കൊച്ചി : മാർച്ച് 18, 2023
വിദേശത്തുനിന്നോ സ്വദേശത്തുനിന്നോ, അടിസ്ഥാനരഹിതമായ അഭിപ്രായങ്ങൾ എത്രമാത്രം ഉയർന്നാലും ഇന്ത്യയുടെ ജനാധിപത്യ സ്വഭാവം എല്ലായ്പ്പോഴും ഒരു യാഥാർത്ഥ്യമായി നിലനിൽക്കുമെന്ന് കേന്ദ്ര വാർത്താവിതരണ പ്രക്ഷേപണ, യുവജനകാര്യ, കായിക മന്ത്രി ശ്രീ അനുരാഗ് സിംഗ് ഠാക്കൂർ പറഞ്ഞു.
'ഡിജിറ്റൽ സാമ്രാജ്യത്വത്തിന്റെ' വർദ്ധിച്ചുവരുന്ന അപകടത്തിലേക്ക് ശ്രദ്ധ ക്ഷണിച്ച ശ്രീ അനുരാഗ് താക്കൂർ പുതിയ സാങ്കേതികവിദ്യകളുടെ വരവ് തടസ്സങ്ങൾ തകർത്ത് മുന്നേറുന്നതിനുള്ള അദ്വിതീയ അവസരം പ്രദാനം ചെയ്യുന്നുവെന്ന് വ്യക്തമാക്കി; സുതാര്യതയുടെ മുഖമൂടിയണിഞ്ഞെത്തുന്ന ഡിജിറ്റൽ പ്ലാറ്റ്ഫോമുകൾക്ക് പിന്നിൽ ഒളിച്ചിരിക്കുന്ന 'ഡിജിറ്റൽ സാമ്രാജ്യത്വത്തിന്റെ' വർദ്ധിച്ചുവരുന്ന അപകടത്തിനെതിരെ ശ്രീ അനുരാഗ് സിംഗ് ഠാക്കൂർ മുന്നറിയിപ്പ് നൽകി.
അന്തർലീനമായ ഇന്ത്യാവിരുദ്ധ പക്ഷപാതിത്വമുള്ള വിദേശ പ്രസിദ്ധീകരണങ്ങളും കമ്പനികളും സംഘടനകളും വളച്ചൊടിച്ച വസ്തുതകൾ, തിരിച്ചറിയുകയും വിളിച്ചുപറയുകയും വേണമെന്ന് മന്ത്രി ശക്തമായി പറഞ്ഞു. അടിസ്ഥാന യാഥാർത്ഥ്യം മനസ്സിലാക്കുന്ന ഇന്ത്യൻ മാധ്യമങ്ങൾക്ക് ഇത്തരം സാഹചര്യങ്ങളിൽ നിർണ്ണായക പങ്ക് വഹിക്കാനാകുമെന്ന് അദ്ദേഹം പറഞ്ഞു.
മലയാളം ദിനപത്രമായ മാതൃഭൂമിയുടെ ശതാബ്ദി ആഘോഷങ്ങളുടെ സമാപന ചടങ്ങിൽ കേരള മുഖ്യമന്ത്രി ശ്രീ പിണറായി വിജയന്റെയും മറ്റ് പ്രമുഖരുടെയും സാന്നിധ്യത്തിൽ സംസാരിക്കുകയായിരുന്നു അദ്ദേഹം.
ഇന്ത്യ ആസാദി കാ അമൃത് മഹോത്സവം അഥവാ സ്വാതന്ത്ര്യത്തിന്റെ 75 വർഷം ആഘോഷിക്കുമ്പോൾ, ഇതിനോടകം100 വർഷത്തെ രാഷ്ട്രസേവനം പൂർത്തിയാക്കിയ മാതൃഭൂമി പോലുള്ള മാധ്യമസ്ഥാപനങ്ങൾ കരുത്തോടെ നിലനിൽക്കുന്നുവെന്ന അറിവ് ആത്മവിശ്വാസവും ഊർജ്ജവും പകർന്നു നൽകുന്നതാണെന്ന് കേന്ദ്ര വാർത്താവിതരണ പ്രക്ഷേപണ, യുവജനകാര്യ, കായിക മന്ത്രി ശ്രീ അനുരാഗ് സിംഗ് ഠാക്കൂർ പറഞ്ഞു.
ഇന്ത്യൻ ജനാധിപത്യത്തിന്റെ നാലാം സ്തംഭം ശക്തവും ഊർജ്ജസ്വലവുമാണ് എന്ന വസ്തുത ഇത് വീണ്ടും അരക്കിട്ടുറപ്പിക്കുന്നു.മാതൃഭൂമി ദിനപത്രത്തിന്റെ ശതാബ്ദി ആഘോഷങ്ങളുടെ സമാപന ചടങ്ങിൽ സംസാരിക്കുകയായിരുന്നു, ഒരു ദിവസത്തെ സന്ദർശനത്തിനായി കൊച്ചിയിലെത്തിയ കേന്ദ്രമന്ത്രി.
സ്വാതന്ത്ര്യം നേടിയെടുക്കുന്നതിനായി ഇന്ത്യൻ മാധ്യമങ്ങൾ തോളോട് തോൾ ചേർന്ന് പോരാടുക മാത്രമല്ല ഇന്ത്യയെ ഒരു ‘വിശ്വഗുരു’ ആക്കിത്തീർക്കാൻ നിരന്തരം പ്രവർത്തിക്കുകയാണെന്നും അദ്ദേഹം കൂട്ടിച്ചേർത്തു.
ഇന്ത്യൻ സ്വാതന്ത്ര്യസമരത്തിൽ മാതൃഭൂമി നൽകിയ മഹത്തായ സംഭാവനകളെ പ്രകീർത്തിച്ച ശ്രീ അനുരാഗ് ഠാക്കൂർ, സ്വാതന്ത്ര്യ സമരത്തെ ശക്തിപ്പെടുത്താനാണ് മാതൃഭൂമി ആരംഭിച്ചതെന്നും
സ്വാതന്ത്ര്യസമരത്തിന് വഴികാട്ടിയായ തിളങ്ങുന്ന നക്ഷത്രമാണ് മാതൃഭൂമിയെന്നും വ്യക്തമാക്കി.
"മാതൃഭൂമിയുടെ പത്രപ്രവർത്തന മാഹാത്മ്യം ആഘോഷിക്കാനാണ് നാം ഇവിടെ ഒത്തുകൂടിയത്. അതിനാൽ ജനാധിപത്യ പാരമ്പര്യങ്ങളെക്കുറിച്ച് വാതോരാതെ സംസാരിക്കുന്നവരും എന്നാൽ അതിന്റെ സംരക്ഷണത്തിന് ചെറുവിരൽ പോലും അനക്കാത്തവരും ആയ ആളുകൾ സ്വതന്ത്രവും നീതിയുക്തവുമായ പത്രപ്രവർത്തനത്തിന്റെ പാതയിൽ സൃഷ്ടിക്കുന്ന തടസ്സങ്ങളെക്കുറിച്ച് ചിന്തിക്കുകയെന്നതും പ്രധാനമാണ്.
കേരളം മുതൽ കാശ്മീർ വരെ നീണ്ടുകിടക്കുന്ന ഈ മഹത്തായ രാഷ്ട്രത്തിലെ വൈവിധ്യമാർന്ന ജനതയെ ഒന്നിപ്പിക്കുന്ന ചരടുകളിൽ, ഏറ്റവും ശക്തമായത് ഇന്ത്യ നമ്മുടെ മാതൃഭൂമിയാണെന്ന വികാരമാണ് - നമ്മുടെ കർമ്മഭൂമിയും പുണ്യഭൂമിയും ആണെന്ന വിശ്വാസമാണ്. കേശവമേനോൻ സ്ഥാപിച്ച മാതൃഭൂമിപത്രം ഈ അചഞ്ചലമായ വിശ്വാസത്തിന്റെ നിദർശനമാണ്.
നിർഭാഗ്യവശാൽ അങ്ങനെ വിശ്വസിക്കാത്ത ചിലരുണ്ട്. അവർക്ക് ഇന്ത്യ അവരുടെ മാതൃരാജ്യമല്ല. അവർക്ക് ഒരു 'പിതൃഭൂമി' ഉണ്ട്, അത് ഒരു വിദേശ രാജ്യമാണ്. അവർ വിശ്വസിക്കുന്ന അവരുടെ വിദേശ പ്രത്യയശാസ്ത്രം ഉരുത്തിരിഞ്ഞത് അവിടെ നിന്നാണ്. ഭരണഘടനയെ തെറ്റായി വ്യാഖ്യാനിക്കുന്നവരും, ഭരണഘടനാ നിർമ്മാണസഭയിലെ ചർച്ചകളെക്കുറിച്ച് ഒരു അറിവും ഇല്ലാത്തവരും, നമ്മുടെ രാജ്യത്തെ വെറുമൊരു ‘യുണിയൻ ഓഫ് സ്റ്റേറ്റ്’ എന്ന് വിശേഷിപ്പിക്കുന്നു. ഇത് അവരുടെ സങ്കുചിതവും വെറുപ്പുളവാക്കുന്നതുമായ രാഷ്ട്രീയത്തെയും രൂപപ്പെടുത്തുന്നു. അത് എല്ലാ തരത്തിലും ഇന്ത്യയുടെ അടിസ്ഥാന സ്വത്വത്തിന് അന്യമാണെന്ന് അദ്ദേഹം കൂട്ടിച്ചേർത്തു.
മാദ്ധ്യമ സ്വാതന്ത്ര്യത്തെക്കുറിച്ച് സംസാരിക്കവേ, മാദ്ധ്യമ സ്ഥാപനങ്ങളുടെ ഓഫീസുകളും സ്റ്റുഡിയോകളും ആക്രമിക്കപ്പെടുകയും കൊള്ളയടിക്കപ്പെടുകയും ചെയ്യുന്നത് നാം ശ്രദ്ധിക്കണമെന്ന് മന്ത്രി പറഞ്ഞു. തത്പര കക്ഷികളുടെ ചൊൽപ്പടിക്ക് നിൽക്കാത്തതുകൊണ്ടാണ് അടുത്തിടെ കേരളത്തിൽ ഇത്തരം സംഭവങ്ങളുണ്ടായത്. “ചില ആശയങ്ങളോട് യോജിക്കാത്ത മാധ്യമപ്രവർത്തകരെ പിരിച്ചുവിടുന്നതിൽ നാം ആശങ്കപ്പെടേണ്ടതുണ്ട്. ഇത്തരം അതിക്രമങ്ങൾ ജനാധിപത്യത്തെയും ജനാധിപത്യസ്ഥാപനങ്ങളെയും ദുർബലപ്പെടുത്തുന്നു” അദ്ദേഹം കൂട്ടിച്ചേർത്തു.
ഈ ദിവസങ്ങളിൽ 'ജനാധിപത്യം' എന്ന വാക്ക് പൊതു വ്യവഹാരങ്ങളിൽ പലപ്പോഴും ഉയർന്ന് കേൾക്കാറുണ്ട്; നമ്മുടെ ജനാധിപത്യത്തെയും ജനാധിപത്യസ്ഥാപനങ്ങളെയും ദുർബലപ്പെടുത്താൻ നിരന്തരം ശ്രമിക്കുന്നവർ ഈ മഹത്തായ ഭരണ തത്വത്തെ ഒരു കേവല പ്രസ്താവനയായി ചുരുക്കിയെന്ന് കേന്ദ്രമന്ത്രി പറഞ്ഞു. "ലംഘകർ ഇപ്പോൾ ഇരകളായി മേനി നടിക്കുകയാണ്"
“പാശ്ചാത്യ രാജ്യങ്ങളിൽ നിന്ന് വ്യത്യസ്തമായി, ജനാധിപത്യം ഇന്ത്യയിൽ കൃത്രിമമായി സ്ഥാപിതമായതല്ല - അത് നമ്മുടെ സാംസ്ക്കാരിക ചരിത്രത്തിന്റെ അവിഭാജ്യവും അനശ്വരവുമായ ഭാഗമാണെന്ന് നാം ഓർക്കണം. ഭാരതവർഷത്തിന്റെ മറ്റു ഭാഗങ്ങളിൽ നിലനിന്നിരുന്ന സഭകളും സമിതികളും കേരളത്തിലും നിലനിന്നിരുന്നു. ജനാധിപത്യം മുമ്പും ഉണ്ടായിരുന്നു, ഇപ്പോഴുമുണ്ട്, ഭാവിയിലും അത് നിലനിൽക്കുമെന്നും അദ്ദേഹം ചൂണ്ടിക്കാട്ടി.
'വസ്തുതകൾ പവിത്രമാണ്, അഭിപ്രായം സ്വതന്ത്രമാണ്' എന്ന പഴഞ്ചൊല്ല് ഉദ്ധരിച്ചുകൊണ്ട് നമ്മുടെ മഹത്തായ രാജ്യത്തിന്റെ ജനാധിപത്യ സ്വഭാവം എല്ലായ്പ്പോഴും ഒരു യാഥാർത്ഥ്യമായി നിലനിൽക്കുമെന്ന് ശ്രീ അനുരാഗ് സിംഗ് ഠാക്കൂർ പറഞ്ഞു. വിദേശത്തു നിന്നോ സ്വദേശത്തു നിന്നോ അടിസ്ഥാനരഹിതവും യുക്തിഭദ്രമല്ലാത്തതുമായ അഭിപ്രായങ്ങൾ ഉയർന്നാലും മഹത്തായ നമ്മുടെ രാജ്യത്തിന്റെ ജനാധിപത്യ സ്വഭാവം എല്ലായ്പ്പോഴും ഒരു യഥാര്ത്ഥ്യമായി നിലനിൽക്കും. ഇത്തരത്തിലുള്ള വ്യാജ പ്രചാരണങ്ങളെയും ഇന്ത്യാ വിരുദ്ധ പക്ഷപാത സമീപനങ്ങളെയും പ്രതിരോധിക്കാൻ ഫലപ്രദമായ സംവിധാനം വികസിപ്പിക്കണമെന്ന് മാതൃഭൂമി പോലുള്ള സ്ഥാപനങ്ങളോട് കേന്ദ്രമന്ത്രി ആവശ്യപ്പെട്ടു.
“നവീകരണത്തിന്റെയും ആധുനികതയുടെയും പേരിൽ എന്തും കണ്ണുമടച്ച് സ്വീകരിക്കുകയെന്ന സമീപനത്തിൽ നാം ജാഗ്രത പാലിക്കണം,” അദ്ദേഹം കൂട്ടിച്ചേർത്തു.
ഇന്ത്യയുടെ അഖണ്ഡതയെ അപകടപ്പെടുത്താൻ സാധ്യതയുള്ള ശബ്ദങ്ങൾക്കും ആഖ്യാനങ്ങൾക്കും മനഃപൂർവമോ അല്ലാതെയോ ഇടം നൽകുന്നതിൽ നിന്ന് വിട്ടുനിൽക്കാനും ജാഗ്രത പാലിക്കാനും മാധ്യമ സമൂഹത്തോട് അഭ്യർത്ഥിക്കുന്നു. രാജ്യത്ത് അവബോധം ഉണർത്തുന്നതിനുള്ള നിശ്ചയദാർഢ്യവും മൂല്യങ്ങളും കൈമുതലാക്കി, ശക്തമായ പ്രവർത്തനം മാതൃഭൂമി തുടരുമെന്ന് കേന്ദ്രമന്ത്രി പ്രത്യാശ പ്രകടിപ്പിച്ചു
സർക്കാരുകൾക്ക് ഉത്തരവാദിത്തങ്ങളുണ്ട്, അതുപോലെ തന്നെ മാധ്യമങ്ങൾക്കും. “ഭയമോ പ്രീതിയോ കൂടാതെ ആത്മാർത്ഥമായി സ്വന്തംഉത്തരവാദിത്വം നിർവ്വഹിക്കാൻ ഞാൻ മാധ്യമപ്രവർത്തകരോട് അഭ്യർത്ഥിക്കുന്നതായി തന്റെ പ്രസംഗം അവസാനിപ്പിച്ചുകൊണ്ട് ശ്രീ അനുരാഗ് താക്കൂർ പറഞ്ഞു, . മാതൃഭൂമി വളരെ ഉന്നതമായ നിലവാരം പുലർത്തിയിട്ടുണ്ട്. മറ്റുള്ളവർ ആ നിലവാരത്തിനൊപ്പമെത്താനും അതിനപ്പുറത്തേക്ക് കടക്കാനും ശ്രമിക്കണം, ”അദ്ദേഹം കൂട്ടിച്ചേർത്തു.
മുഖ്യമന്ത്രി ശ്രീ. പിണറായി വിജയൻ പരിപാടി ഉദ്ഘാടനം ചെയ്തു. പരിപാടിയുടെ ഭാഗമായി മാതൃഭൂമിയുടെ ശതാബ്ദി ആഘോഷങ്ങളുടെ സ്മരണികയുടെ പ്രകാശനവും ശ്രീ.അനുരാഗ് സിംഗ് ഠാക്കൂർ നിർവഹിച്ചു. സംസ്ഥാന മന്ത്രിമാരായ ശ്രീ കെ രാജൻ, ശ്രീ പി രാജീവ്, പ്രതിപക്ഷ നേതാവ് ശ്രീ വി ഡി സതീശൻ, മാതൃഭൂമി ചെയർമാനും മാനേജിംഗ് എഡിറ്ററുമായ ശ്രീ പി വി ചന്ദ്രൻ, മാനേജിംഗ് ഡയറക്ടർ ശ്രീ എം വി ശ്രേയാംസ് കുമാർ തുടങ്ങിയവരും മറ്റ് അതിഥികളും ചടങ്ങിൽ പങ്കെടുത്തു.
PV/SKY